PRÍLOHA

VYHLÁSENIA

Spoločné vyhlásenie Európskeho parlamentu a Rady o navýšeniach prostriedkov na zostávajúce obdobie trvania VFR

V súvislosti s preskúmaním/revíziou VFR v polovici trvania sa Európsky parlament a Rada dohodli na navýšeniach prostriedkov tak, ako to navrhla Komisia, o sumy stanovené v tabuľke uvedenej nižšie, ktoré sa majú vykonať v rokoch 2017 – 2020 (1) v rámci ročného rozpočtového postupu bez toho, aby boli dotknuté výhradné právomoci rozpočtového orgánu:

Viazané rozpočtové prostriedky v miliónoch EUR Okruh 1a Horizont 2020 200 NPE – Doprava 300 Erasmus+ 100 COSME 100 Wifi4EU (*1) 25 EFSI (*1) 150 Okruh 1a spolu 875 Okruh 1b (iniciatíva na podporu zamestnanosti mladých ľudí) 1200 (*2) Okruh 3 2549 Okruh 4 (*1) 1385 Okruhy 1a, 1b, 3, 4 spolu 6009

V ročnom rozpočtovom postupe sa identifikujú presuny celkovej sumy 945 miliónov EUR, z čoho 875 miliónov EUR je v okruhu 1a a 70 miliónov EUR je v okruhu 4.

Spoločné vyhlásenie Európskeho parlamentu a Rady o zabránení nahromadeniu nadmerného objemu nezaplatených účtov

Európsky parlament a Rada vyzývajú Komisiu, aby naďalej dôsledne kontrolovala realizáciu programov na roky 2014 – 2020 s cieľom zabezpečiť riadny vývoj platobných rozpočtových prostriedkov v súlade so schválenými viazanými rozpočtovými prostriedkami. Na tento účel vyzývajú Komisiu, aby počas celého zostávajúceho obdobia súčasného VFR včas predkladala aktualizované číselné údaje o aktuálnom stave a odhadoch, pokiaľ ide o platobné rozpočtové prostriedky. Európsky parlament a Rada včas prijmú všetky potrebné rozhodnutia, pokiaľ ide o riadne oprávnené potreby, aby sa zabránilo nahromadeniu nadmerného objemu nezaplatených účtov a zabezpečilo riadne uhradenie žiadostí o platbu.

Spoločné vyhlásenie Európskeho parlamentu a Rady o platbách pre osobitné nástroje

Európsky parlament a Rada sa dohodli, že prispôsobia návrh zmeny rozhodnutia (EÚ) 2015/435 tak, aby to žiadnym spôsobom nemalo vplyv na povahu platieb pre iné osobitné nástroje všeobecne.

Spoločné vyhlásenie Európskeho parlamentu a Rady o nezávislom hodnotení výsledkov cieľa spočívajúceho v postupnom znížení počtu zamestnancov o 5 % v rokoch 2013 až 2017

Európsky parlament a Rada navrhujú, aby sa vykonalo nezávislé hodnotenie výsledkov cieľa spočívajúceho v postupnom znížení počtu zamestnancov o 5 % v rokoch 2013 až 2017, ktoré sa vzťahuje na všetky inštitúcie, orgány a agentúry, ako sa dohodlo v Medziinštitucionálnej dohode o rozpočtovej disciplíne, spolupráci v rozpočtových otázkach a riadnom finančnom hospodárení z roku 2013. Európsky parlament a Rada vyzývajú Komisiu, aby na základe záveru tohto hodnotenia predložila vhodný nadväzujúci návrh.

Vyhlásenie Európskeho parlamentu o spoločných vyhláseniach týkajúcich sa revízie VFR v polovici trvania

Európsky parlament pripomína, že štyri spoločné vyhlásenia, ktoré sú pripojené k prepracovanému nariadeniu o VFR, sú politickej povahy a nemajú žiadne právne účinky.

So zreteľom na spoločné vyhlásenie o navýšeniach a presunoch prostriedkov v prípade programov Únie sa pripomína, že podľa ustanovení zmlúv stanovuje výšku a obsah rozpočtu Únie rozpočtový orgán prostredníctvom ročného rozpočtového postupu. Európsky parlament zdôrazňuje, že ako zložka rozpočtového orgánu s rovnocenným postavením bude v plnej miere uplatňovať svoje právomoci, ktoré nebudú oslabené žiadnym politickým vyhlásením. Potreba zohľadňovať právomoci rozpočtového orgánu sa jasne odráža aj v texte spoločného vyhlásenia.

Európsky parlament preto berie na vedomie, že sumy uvedené v tomto spoločnom vyhlásení sú orientačné sumy, ktoré treba preskúmať v rámci ročného rozpočtového postupu, s náležitým zreteľom na konkrétne okolnosti každého ročného rozpočtu. Pokiaľ ide najmä o navrhnuté presuny v okruhoch 1a a 4, Európsky parlament má v pláne preskúmať jednotlivo akýkoľvek návrh Komisie, aby sa zaručilo, že v prípade programov Únie nebude schválené žiadne zníženie prostriedkov, predovšetkým nie vtedy, ak majú potenciál stimulovať rast a zamestnanosť alebo reagovať na aktuálne naliehavé potreby a ak je miera ich plnenia vysoká.

Je očividné, že sumy uvedené v spoločnom vyhlásení, ktoré súvisia s ešte neprijatými legislatívnymi návrhmi, nemajú žiadnu výpovednú hodnotu, pokiaľ ide o výsledok týchto legislatívnych rokovaní.

Vyhlásenie Rady o platbách pre osobitné nástroje

Rada navrhuje zachovať súčasný stav a nezaviesť v kontexte tohto preskúmania/revízie všeobecné a komplexné pravidlo, pokiaľ ide o zaobchádzanie s platbami pre iné osobitné nástroje. V stanovisku právneho servisu Rady sa uviedlo, že zostane na rozpočtovom orgáne, aby v kontexte konkrétnej mobilizácie v každom jednotlivom prípade rozhodol, či sa majú niektoré alebo všetky zodpovedajúce platby počítať nad stropy VFR.

Vyhlásenie Komisie o posilnení iniciatívy na podporu zamestnanosti mladých ľudí a dodatočných opatreniach na riešenie migračnej krízy a bezpečnostných otázok

V prípade opätovného zvrátenia klesajúceho trendu v nezamestnanosti mladých ľudí, ktorý pozorujeme od roku 2013, by sa malo zvážiť zvýšenie finančných prostriedkov pre iniciatívu na podporu zamestnanosti mladých ľudí nad rámec sumy vo výške 1,2 miliardy EUR odsúhlasenej v rámci preskúmania/revízie viacročného finančného rámca (VFR) na obdobie rokov 2014 – 2020 v polovici jeho trvania použitím dostupných rezerv v rámci celkovej rezervy na záväzky v súlade s článkom 14 nariadenia o VFR. Na tento účel bude Komisia pravidelne podávať správy o pozorovaných štatistických trendoch a predloží návrh opravného rozpočtu, ak je to vhodné.

Bez toho, aby boli dotknuté vyššie uvedené skutočnosti, by sa mali ako prioritná záležitosť zvážiť dodatočné dostupné rezervy na investície do mladých ľudí v celej Európe a na opatrenia zamerané na riešenie vnútornej a vonkajšej dimenzie migračnej krízy a bezpečnostných otázok, ak by vznikli nové potreby, ktoré nie sú pokryté existujúcimi alebo dohodnutými finančnými prostriedkami. Komisia predloží v prípade potreby návrhy na tento účel majúc pritom na zreteli potrebu zachovať dostatočné rezervy na nepredvídateľné udalosti a hladké vykonávanie už dohodnutých programov.

(1) Časť celkových navýšení prostriedkov sa už dohodla v rámci rozpočtového postupu na rok 2017. Rozpočet na rok 2017 tak zahŕňa sumu 200 miliónov EUR v rámci okruhu 1a a sumu 725 miliónov EUR v rámci okruhu 4. Okrem toho sa Európsky parlament a Rada dohodli na poskytnutí 500 miliónov EUR v okruhu 1b pre iniciatívu na podporu zamestnanosti mladých ľudí v roku 2017, ktorá sa bude financovať prostredníctvom celkovej rezervy na záväzky a implementovať prostredníctvom opravného rozpočtu v roku 2017. Napokon, Európsky parlament a Rada zároveň vyzvali Komisiu, aby hneď po prijatí právneho základu požiadala v roku 2017 prostredníctvom opravného rozpočtu o potrebné rozpočtové prostriedky s cieľom zabezpečiť financovanie EFSD z rozpočtu EÚ.

(*1) Týmto nie je dotknutý výsledok prebiehajúcich rokovaní o legislatívnych návrhoch v rámci okruhov 1a a 4.

(*2) Rozložiť počas štyroch rokov (2017 – 2020).